钦定古今图书集成/明伦汇编/人事典/第080卷 > 《沁园春》〈梦方孚若〉明·刘潜夫
## 钦定古今图书集成/明伦汇编/人事典/第080卷 > 《沁园春》〈梦方孚若〉明·刘潜夫

“何处相逢。登宝钗楼，访铜雀台。唤厨人斫就，东溟鲸
鲙，圉人呈罢，西极龙媒。天下英雄，使君与操，馀子何
堪共酒杯。”车千两，载燕南代北，剑客奇材。　饮酣鼻
息如雷。谁信被晨鸡轻唤回。叹年光过尽，功名未立，
书生老去，机会方来。使李将军，遇高皇帝，万户侯何
足道哉。披衣起，但凄凉感旧，慷慨生哀

《淮南子道应训》：“墨者有田鸠者，欲见秦惠王，约车申
辕留于秦，周年不得见。客有言之楚王者，往见楚王，
楚王甚悦之。予以节使于秦，至，因见予之将军之节。
惠王见而说之，出舍，喟然而叹，告从者曰：‘吾留秦三
年不得见，不识道之可以从楚也？物故有近之而远，
远之而近者’。”

《汉书金日䃅传》：“日䃅与母阏氏、弟伦俱没入官，输黄
门养马，时年十四矣。久之，武帝游宴，见马后宫满侧，
日䃅等数十人牵马过殿下，莫不窃视，至日䃅独不
敢。日䃅长八尺二寸，容貌甚严，马又肥好，上异而问
之，具以本状对。上奇焉，即日赐汤沭衣冠，拜为马监，
迁侍中、驸马都尉、光禄大夫。”

《晋书华谭传》：“太康中，刺史嵇绍举谭秀才，将行，别驾
陈总饯之，因问曰：‘思贤之主，以求才为务；进取之士，
以功名为先。何仲舒不仕武帝之朝，贾谊失分汉文
之时？此吴晋之滞论，可辨此理而后别’。”谭曰：“夫圣人
在上，物无不理，百揆之职，非贤不居。故山林无匿景，
衡门不栖迟。至承统之王，或是中才，或复凡人，居圣”
人之器，处兆庶之上，是以其教日颓，风俗渐弊。又中
才之君，所资者偏，物以类感，必于其党。党言虽非，彼
以为是。以所授有颜、冉之贤，所用有廊庙之器。居官
者日冀元、凯之功，在上者日庶尧、舜之义，彼岂知其
政渐毁哉！朝虽有求贤之名，而无知才之实。言虽当，
彼以为诬；策虽奇，彼以为妄。诬则毁己之言入，妄则
不忠之责生，岂故为哉？浅明不见深理，近才不睹远
体也。是以言不用，计不施，恐死亡之不暇，何论功名
之立哉！故上官昵而屈原放，宰嚭宠而伍员戮，岂不
哀哉！若仲舒抑于孝武，贾谊失于汉文，盖复是其轻
者耳。故白起有云：“非得贤之难，用之难；非用之难，信
之难。得贤而不能用”，用而不能信，功业岂可得而成
哉。

《世说》：刘道真少时，常渔草泽，善歌啸，闻者莫不留连。
有一老妪识其非常人，甚乐其歌啸，乃杀豚进之，道
真食豚尽，了不谢。妪见不饱，又进一豚，食半，馀半迺
还之。后为吏部郎，妪儿为小令史，道真超用之，不知
所由，问母，母告之。于是赍牛酒诣道真，道真曰：“去去，
无可复用相报。”

《梁书范云传》：“初，云与高祖遇于齐竟陵王子良邸，又
尝接里闬，高祖深器之。及义兵至京邑，云时在城内。
东昏既诛，侍中张稷使云衔命出城，高祖因留之，便
参帷幄。天监元年，高祖受禅，以佐命功，封霄城县侯。
云以旧恩见拔，超居佐命，尽诚翊亮，知无不为。高祖
亦推心任之，所奏多允。”

《唐书马周传》：“周至长安，舍中郎将常何家。贞观五年，
诏百官言得失。何武人，不涉学，周为条二十馀事，皆
当世所切。太宗怪问何，何曰：‘此非臣所能。家客马周
教臣言之。客，忠孝人也’。帝即召之，间未至，道使者四
辈敦趣，及谒见，与语，帝大悦，诏直门下省，拜监察御
史。”

《御史台记》：唐辛郁旧名太公，弱冠遭太宗于行所，问
“何人？”曰：“辛太公。”太宗曰：“何如旧太公？”郁曰：“旧太公八
十始遇文王，今臣年适十八，已遇陛下，过之远矣。”太
宗悦，命值中书。

《唐书王琚传》：“琚，怀州河内人。少孤，敏悟有才略，明天
文象纬。以从父隐客尝为凤阁侍郎，故数与贵近交。
时年甫冠，见驸马都尉王同皎，同皎器之。会谋刺武
三思，琚义其为，即与周璟、张仲之等共计。事泄，亡命，
自佣于扬州富商家。识非庸人，以女嫁之，厚给以赀，
琚亦赖以济。睿宗立，琚自言本末，主人厚赍，使还长”
安。元宗为太子，间游猎韦、杜间，怠休树下。琚以儒服
见，且请过家，太子许之。至所庐，乃萧然窭陋，坐久杀
牛进酒，殊丰厚。太子骇异，自是每到韦、杜，辄止其庐。
初，太子在潞州，襄城张𬀩为铜鞮令。性豪殖，喜宾客
弋猎事，厚奉太子，数集其家。山东倡人赵元礼有女
善歌舞，得幸太子，止𬀩第，其后生子瑛者也。太子已
平内难，召𬀩拜宫门郎，与姜皎、崔涤、李令问、王守一、
薛伯阳等并侍左右。令问累擢殿中少监，守一太仆
少卿。此数人以东宫皆势重天下。琚是时方补诸暨
县主簿，过谢东宫，至廷中，徐行高视，侍卫呵止曰：“太
子在。”琚怒曰：“在外惟闻太平公主，不闻有太子。太子
本有功于社稷，孝于君亲，安得此声！”太子遽召见琚
曰：“韦氏躬行杀逆，天下动摇，人思李氏，故殿下取之
易也。今天下已定太平，专思立功，左右大臣多为其
用。天子以元妹，能忍其过，臣窃为殿下寒心。”太子命
坐，且泣曰：“计将安便？”琚曰：“昔汉盖主供养昭帝，其后
与上官桀谋杀霍光，不及天子，而帝犹以大义去之。
今太子功定天下，公主乃敢妄图，大臣树党，有废立
意。太子诚召张说、刘幽求、郭元振等计之，忧可纾也。”
太子曰：“先生何以自隐，而日与寡人游？”琚曰：“臣善《丹
沙》，且工《谐隐》，愿比优人。”太子喜，恨相知晚。翌日，授詹事府司直、内供奉，兼崇文学士，日以诸王及姜皎等
入侍，独琚常豫秘谋。不逾月，迁太子舍人，兼谏议大
夫。太子受内禅，擢中书侍郎。公主谋益甚，幽求、𬀩谋
先事诛之，侍御史邓光宾漏谋不克，皆得罪。久之，琚
见事迫，请帝决策。先天二年七月，乃与岐王、薛王、姜
皎、李令问、王毛仲、王守一以铁骑至承天门。太上皇
闻外哗噪，召郭元振升承天楼，闭关以拒。俄而侍御
史任知古召募数百人于朝堂，不得入。少选，琚从帝
至楼下，诛萧至忠、岑羲、窦怀贞，斩常元楷、李慈北阙
下，贾膺福、李猷于内客省。事平，琚进户部尚书，封赵
国公；皎工部尚书、楚国公，毛仲辅国大将军、霍国公，
守一太常卿、晋国公，各食实户五百；令问殿中监、宋
国公，实户三百。琚、皎、令问辞不就，以旧官增户二百。
于是帝召燕内殿，赐金银杂皿皆一床，帛二千，第一
区。帝于琚眷委特异，豫大政事，时号“内宰相。”

《北梦琐言》：唐襄阳孟浩然，与李太白交游，元宗征李
入翰林，孟以故人之分，与有弹冠之望，久无消息，乃
入京谒之。一日元宗召李入对，因从容说及孟浩然，
李奏曰：“臣故人也，见在臣私第。”上令急召赐对，俾口
进佳句。孟浩然诵诗曰：“北阙休上书，南山归弊庐。不
才明主弃，多病故人疏。”上意不悦，乃曰：“未曾见浩然
进书，朝廷退黜，何不云‘气蒸云梦泽，波动岳阳城’？缘
是不降恩泽，终于布衣而已。”宣宗索赵嘏诗，其卷首
有《题秦皇》诗，其略云：“徒知六国随斤斧，莫有群儒定
是非。”上不悦。

《东观奏记》：“敕，乡贡进士温庭筠，早随计吏，夙蓍雄名，
徒负不羁之才，罕有适时之用。放骚人于湘浦，移贾
谊于长沙，尚有前席之期，未爽抽毫之思。可随州隋
县尉，舍人裴坦之词也。”庭筠字飞卿，彦博之裔孙也。
词赋诗篇，冠绝一时，与李商隐齐名，时号温李。连举
进士，竟不中第，至是谪为九品吏。进士纪唐夫叹庭
筠之冤，赠之诗曰：“凤凰诏下虽承命，鹦鹉才高却累
身。”人多讽诵上明主也，而庭筠反以才废制中自引
骚人长沙之事，君子讥之。前一年，商隐以盐铁推官
死。商隐字义山，文学宏博，笺表尤著于人间。自开成
二年昇进士第，至上十二年，竟不昇于王廷，而庭筠
亦恓恓不涉第，岂以文学为极致，已靳于此，遂于禄
位有所爱耶？不可得而问矣。

《北梦琐言》：“唐陕州廉使卢沆，在举场甚有时称，曾于
浐水逆旅，遇宣宗皇帝微行，意其贵人，敛身回避，帝
揖与相见，沆乃自称进士卢沆。帝请诗卷袖之，乘骡
而去。他日对大臣语及卢沆，令主事擢第，沆不自安，
恐僭冒之辱。宰臣问沆与主上有何阶缘，沆乃具陈
因由，时亦不讶，以其文章非叨忝也。沆后自廉察入”
朝知举，遇黄寇犯阙，不及终场。赵崇大夫戏之曰：“出
腹不生养，主司也。”初，卢家未尝知举，卢相携耻之，故
拔沆为主文，竟不果。贾岛遇宣宗微行，问秀才名，对
曰：“贾岛。”帝曰：“久闻诗名。”岛曰：“何以知之？”后言于宰臣，
与平曾相次谪授长沙尉，所谓不识贵人也。

舒溥者，万州人，粗解书记，事前恩州刺史李希元“往
广州谒嗣薛王，归装甚丰。于时蜀兵部毛文晏、侍郎、
宣徽宋光葆、开封府前陵州王洪使君，皆未宦达，舒
子窃资而奉之。”尔后三人继登显秩，而恃此阶缘多
行，无礼于恩牧，因笞而遣之。始依陵州王洪，奏授井
研令，寻为王公所鄙。次依宋开封，亦以不恭见弃。转
荐于嘉牧顾珣。珣承奉贵近，误奏为团练判官，赐绯，
转员外郎。未久失意，复疏之，俾其入贡，仍假一表，希
除畿邑，实要斥远之。邸吏知意，表竟不行。淹留经年，
乃经堂陈状，只望本分入贡之恩泽。时相因依，莫测
本末，优与拟议，转检校工部郎中，所谓“三斥三遇”也。
愚尝览吴武陵为李吉甫相所误，致及第，因类而附
之。

《五代史敬翔传》：“翔字子振，同州冯翊人也。自言唐平
阳王晖之后。少好学，工书檄。乾符中，举进士不中，乃
客大梁。翔同里人王发为汴州观察支使，遂往依焉。
久之，发无所荐引，翔客益窘，为人作笺刺，传之军中。
太祖素不知书，翔所作皆俚俗语，太祖爱之，谓发曰：
‘闻君有故人，可与俱来’。翔见太祖，太祖问曰：‘闻子读
《春秋》，《春秋》所记何等事’？”翔曰：“诸侯争战之事耳。”太祖
曰：“其用兵之法，可以为吾用乎？”翔曰：“兵者，应变出奇
以取胜。《春秋》古法，不可用于今。”太祖大喜，补以军职，
非其所好，乃以为馆驿巡官。太祖与蔡人战汴郊，翔
时时为太祖谋画多中，太祖欣然，以为得翔之晚，动
静辄以问之。

《洛阳旧闻记》：“梁祖之初兼四镇也，英烈刚狠，视之若
乳虎，左右小忤其旨，立杀之。梁之职史，每日先与家
人辞诀而入，归必相贺，宾客对之，不寒而栗。进士杜
荀鹤以所业投之，且乞一见。掌客以事闻于梁祖，默
无所报。荀鹤住大梁数月，先是，凡有求谒梁祖，如已
通姓名而不得见者，虽逾年困踬于逆旅中，寒饿殊

在？”左右以现在客次为对，未见间，有驰骑者至，梁祖
见之，至巳午间方退。梁祖遽起归宅，荀鹤谓掌客曰：
“某饥甚，告欲归。”公人辈为设食，且曰：“乞命，若大王出，
要见秀才，言已归馆舍，即某等求死不暇。”至未申间，
梁祖果出，复坐于便厅，令取盆骰子来。既至，梁祖掷
数十掷，意似有所卜。掷且久，终不惬旨。怒甚，屡顾左
右，怖惧缩颈重足，若蹈汤火。须臾，梁祖取骰子在手，
大叫曰：“杜荀鹤！”遂掷之，视之，六只俱赤，乃连声命屈
秀才。荀鹤为主客者，引入令趋，骤至阶陛下，梁祖言
曰：“秀才不合趋阶。”荀鹤声喏恐惧，流汗在背。叙谢讫，
命坐。荀鹤惨悴战栗，神不主体。梁祖徐曰：“知秀才久
矣。”荀鹤欲降阶拜谢，梁祖曰：“不可。”于是再拜复坐。梁
祖顾视阶下，谓左右曰：“似有雨点。”下令视之，实雨也。
然仰首视之，天无片云，雨点甚大，霑阶檐有声。梁祖
自起熟视之，复坐谓杜曰：“秀才曾见无云而雨否？”荀
鹤答言：“未曾见。”梁祖笑曰：“昔所谓‘无云而雨，谓之天
泣’，不知是何祥也？”又大笑，命左右将纸笔来，请秀才
题一篇《无云雨》诗。杜始对梁祖坐身如在燃炭之上，
忧悸殊甚。复令赋诗，不敢辞，立成一绝献之。梁祖览
之大喜，立召宾席共饮，极欢而散，且曰：“来日特为秀
才开一筵。”复拜谢而退。杜绝句云：同是干“坤事不同，
雨丝飞洒日轮中。若教阴朗都相似，争表梁王造化
功。”由是大获见赏。杜既归，惊惶成疾，水泻数十度，气
貌羸绝，几不能起。客司守之，供侍汤药，若事慈父母。
明晨再有主客者督之，且曰：“大王欲见秀才，请速上
马。”不获已，巾栉上马。比至，凡促召者五七辈。杜困顿
无力，趋进迟缓。梁祖自起大声曰：“杜秀才争表梁王
造化功！”杜顿忘其病，趋走如飞，连拜叙谢数四。自是
梁祖特设帐宾馆，赐之衣服钱物，待之甚厚。福建人
徐夤下第，献《过梁郊赋》，梁祖览而器重之，且曰：“古人
酬文士，有一字千金之语，军督费用且多，今一字奉
绢一匹”，留于宾馆，厚礼待之。

《南唐书刘洞传》：“洞，庐陵人，隐居庐山二十年。能诗，长
于五字唐律，自言得贾岛法。后主嗣位，尤属意诗文。
或以洞言者，洞遂献诗百篇，卷首《石城篇》，其词‘石城
古波头，一望思悠悠。几许六朝事，不禁江水流’。后主
读之，感怆不怡者久之，因弃不复观，洞亦不复见省。
金陵受围，洞犹在城中。国亡，洞过故宫阙，徘徊赋诗”，
多感慨悲伤，不以“不遇”，故有怨怼语。

《东轩笔录》：太祖幸西都肆赦，张文定公齐贤时以布
衣献策，太祖召至便坐，令面陈其事。文定以手画地，
条陈十策，内四说称旨，文定坚执其六说皆善，太祖
怒，令武士拽出。及车驾还京，语太宗曰：“我幸西都，唯
得一张齐贤耳，我不欲爵之以官，异时汝可收之，使
辅汝为相也。”至太宗初即位，放进士榜，欲置子高等，
而有司偶失抡选，置第三甲之末，太宗不悦。及注官，
有旨一榜尽与京官通判。文定释褐将作监丞、通判
衡州，十年果为相。

《石林燕语》：“太宗时，陈文忠公廷试第一，曾会第二，皆
除光禄寺丞、直史馆。会继迁殿中丞、知宣州，赐绯衣
银鱼，前无此比也。治平初，彭器资谅暗榜亦为进士
第一，乃连三任职官，十年而后，始改太子中允。盖器
资未尝求于当路，代还多自赴吏部铨，然卒以是知
名。仕宦淹速，信不足较也。”

《春渚纪闻》：先友郭照为京东宪日，尝为先生言：其曾
大父中令公贽初为布衣时，肄业京师皇建院，一日
方与僧对奕。外传“南衙大王至”，以太宗龙潜日尝判
开封府，故有南衙之称。忘收棋局，太宗从容问所与
棋者，僧以郭对。太宗命召至，郭不敢隐，即前拜谒。太
宗见郭进趋详雅，襟度朴远，属意再三，因询其行卷，
适有诗轴在案间，即取以跪呈。首篇有《观草书》诗云：
“高低草木芳争发，多少龙蛇眼未开。”太宗大加称赏，
盖有合圣意者。即载以后乘归府第，命章圣出拜之。
不阅月而太宗登极，遂以随龙恩命官。尔后眷遇益
隆，不十数年，位登公辅，盖与孟襄阳、贾长沙不侔矣。
《湘山野录》：王尚书拱辰长安上事日，理掾撰乐词，有
“人间合作大丞相，天下犹呼小状元”之句。又梅龙图
挚馀杭上事日，一曹僚撰《头盏曲》，有“黄阁方开鼎，和
羹正待梅”之句，二吏因受知，蒙二公荐擢，不数年，并
陞于台阁。

《玉照新志》：韩子苍驹，本蜀人，父为峡州夷陵令，老矣，
有一妾，子苍不能奉之，父怒逐出。内侍贾祥先坐罪
窜是郡，驹父事祥甚谨，祥不能忘子苍父逐之，后走
京师，祥已收召大用事，子苍往投之，祥不知其得罪
于其父也，献其所业。偶裕陵忽问迁谪中有何人材，
祥即出子苍诗文以进，首篇“太乙真人”之句，上览奇
之，即批出，赐进士及第，除秘书省正字。不数年，遂掌
外制。

江纬，字彦文，三衢人。元符中为太学生。徽宗登极，应
诏上书，陈大中至正之道，言颇剀切。上大喜，召对称旨，赐进士及第，除太学正，自此声名籍甚。陆农师为
左丞，以其子妻之。政和末为太常少卿，蒙上之知，将
有礼簉之命。时陆氏已亡，再娶钱氏，秦鲁大主女也。
偶因对扬，奏毕，上忽问云：“闻卿近纳钱景臻女为室，
亦好亲情。”言讫微笑。是晚批出，改除宗正少卿。彦文
知非美意，即丐外，出知处州。由是遂摈不复用。
元符末，巨公为太学博士，轮对建言：“比因行事太庙，
冠冕皆前俯后仰，不合古制。”诏行下太常寺中奏云：
“自来前仰后俯，必是本官行礼之时倒戴之误。”哲宗
顾宰臣笑曰：“如此岂可作学官？可与一闲散去处。”改
端王府记室参军。未几，端邸龙飞，风云感会，至登宰
席，宠禄光大，震耀一时。祸福倚伏有如此者。

《宋史蔡攸传》：“攸字君安，京长子也。元符中，监在京裁
造院。徽宗时为端王，每退朝，攸适趋局，遇诸涂，必下
马拱立。王问左右，知为蔡承旨子，心善之。及即位，记
其人，遂有宠。”

《挥麈后录》：高俅者，本东坡先生小史，笔札颇工。东坡
自翰苑出帅中山，留以予曾文肃，文肃以史令已多
辞之，东坡以属王晋卿。元符末，晋卿为枢密都承旨，
时祐陵为端，王在潜邸日，已自好文，故与晋卿善。在
殿庐待班解后，王云：“今日偶忘记带篦刀子来，欲假
以掠鬓，可乎？”晋卿从腰间取之，王云：“‘此样甚新可爱’。
晋卿言：近创造二副，一犹未用，少刻当以驰内。”至晚，
遣俅赍往，值王在园中蹴鞠，俅候报之际，睥睨不已。
王呼来前询曰：“汝亦解此技耶？”俅曰：“能之。”漫令对蹴，
遂惬王之意，大喜，呼隶辈云：“可往传语都尉。”既谢，篦
刀之贶井，所送人皆辍留矣。由是日见亲信。逾月，王
登宝位，上优宠之，眷渥甚厚，不次迁拜。其侪类援以
祈恩，上云：“汝曹争如彼好脚迹邪？”数年间建节循至
使相，遍历三衙者二十年，领殿前司职事，自俅始也。
父敦复，复为节度使。兄伸，自言业进士，直赴殿试，后
登八座，子侄皆为郎，恩幸无比，极其富贵。

《玉照新志》：李汉老邴少年日作《汉宫春》词，脍炙人口，
所谓“问玉堂何似，茅舍疏篱”者是也。正和间，自书省
丁忧归山东，服终造朝，举国无与立谈者，方怅怅无
计，时王黼为首相，忽遣人招至东阁，开宴，延之上坐，
出其家姬数十人，皆绝色也。汉老惘然莫晓，酒中群
唱是词以侑觞，汉老私切自欣，除目可无虑矣。甚大
醉而归。又数日有馆阁之命，不数年遂入《翰苑
话腴》：徽庙一日幸来夫人阁，偶洒翰于小白团扇，书
七言十四字，而天思稍倦，顾在侧珰云：汝有能吟之
客，可令续之。乃荐乡里太学生。既宣入内侍省，恭读
宸制，不知指意，乞为取旨，或续句呈，或就书扇左。上
曰：“朝来不喜餐，必恶阻也。当以此为词，以续于扇。”续
进，上大喜。会将策士，生时未奏名，径使造廷，赐以第
焉。上御诗曰：“选饭朝来不喜粲，御厨空费八珍盘。”生
续曰：“人间有味都尝遍，只许江梅一点酸。”

《贵耳集》：道君幸李师师家，偶周邦彦先在焉，知道君
至，遂匿于床下。道君自携新枨一颗云：“江南初进来。”
遂与师师谑语，邦彦悉闻之，檃括成少年游云：“并刀
如水，吴盐胜雪，纤手破新枨。”后云：“严城上，已三更。马
滑霜浓。不如休去，直是少人行。”李师师因歌此词。道
君问谁作，李师师奏云：“周邦彦词。”道君大怒，坐朝宣
谕蔡京云：“开封府有监税周邦彦者，闻课额不登，如
何京尹不按发来？”蔡京罔知所以，奏云：“容臣退朝。”呼
京尹叩问，续得复奏。京尹至，蔡以御前圣旨谕之。京
尹云：“惟周邦彦课额增羡。”蔡云：“上意如此，只得迁就。”
将上得旨：“周邦彦职事废弛，可日下押出国门。”隔一
二日，道君复幸李师师家，不见李师师，问其家，知送
周监税。道君方以邦彦出国门为喜。既至不遇。坐久
至更初，李始归，愁眉泪睫，憔悴可掬。道君大怒云：“尔
去那里去？”李奏：“臣妾万死。”知周邦彦得罪，押出国门，
略致一杯相别。不知官家来。道君问：曾有词否？李奏
云：“有《兰陵王词》，今柳阴直者是也。”道君云：“唱一遍看。”
李奏云：“容臣妾奉一杯，歌此词为官家寿。”曲终，道君
大喜，复召为大晟乐正，后官至大晟乐乐府待制。邦
彦以词行，当时皆称美成词，殊不知美成文笔大有
可观，作《汴都赋》，如笺奏杂著，皆是杰作，可惜以词掩
其他文也。当时李师师家有二邦彦，一周美成，一李
士美，皆为道君狎客，士美因而为宰相。吁！君臣遇合
于娼“优下贱之家，国之安危治乱，可想而知矣。”
《挥麈后录》：“苏叔党以党禁，屏处颍昌，极无憀。有泗州
招信士人李植元秀者，乡风慕义，岁一过之，必迟徊
以师资焉。且致馈饟甚腆，叔党怀之。宣和末，向伯恭
出为淮漕，自京师枉道以访叔党，留连请委，叔党道
李之义风，而属其左顾之。伯恭入境，首令访问”，加礼
以待。未几，金虏南寇，高宗以元帅在河北，伯恭即命
李赍金帛往访问，行府犒师，并上表劝进，行数程而
与前驱遇。已而飞龙御天，补承务郎，由是遂被眷知，
后来官职俱至“列卿。”

《挥麈馀话》：陈彦育序，丹扬士子，从后湖苏养直学诗造其三昧。向伯恭为浙漕，访养直于隐居，彦育适在
坐，一见喜之，邀与之共途，益以契合，遂以其爱姬寇
氏嫁之，携归。逾年，伯恭登从班，乃启于思陵云：“寇氏
莱公之元孙。其后独有此一女，乞以一官与其夫。”陈
序遂诏特补和州文学。伯恭为自制簪裳靴笏，令人
赍黄牒往，并授之，并以白金为饟。彦育方教村童于
陋巷，持书人至，彦育疑非其所有。至出补牒，见其姓
名，始拜命。望逾意表，不胜惊喜，闾巷为之改观。其后
终于删定官。明清有其诗一帙，至今尚存也。

靖康初，秦会之自御史丐祠归建康，僦舍以居。适当
炎暑，上元宰张师言昌访之，会之语师言：“此屋觕可
居，但每为西日所苦，奈何得一凉棚备矣。”翌日未晓，
但闻斤斧之声，会之起视之，则松棚已就。询之匠者，
云：“县宇中方创一棚，昨日闻侍御之言，即辍以成此。”
会之大喜。次年，会之入为中司，北去，又数年还朝，已
而拜相，时师言年逾七十，会之于是就官簿中减去
十岁，擢知楚州，把麾持节者又逾十年，然后挂冠，老
于潜、晥，近九十而终。师言诗文甚佳，多传于外。
《挥麈三录》：汪明远澈任衢州教授，以母忧归。从吉后
造朝，从秦会之，仍求旧阙，词甚恳。到秦问：何苦欲此，
汪云：“彼中人情既熟，且郡有两台，可以求知。”秦愈疑
之，不与，迺以沅州教授处之。既不遂意，而地偏且远，
汪家素贫，称贷赴官，极为不满。到郡，见井邑之荒凉，
游从之寥落，尤以郁陶心，窃怒秦而不敢言也。适万
俟元忠与秦异议，自参政安置秭归，后徙沅江。汪因
谒之，投分甚懽，日夕往还，三载之间，益以胶固。万俟
还朝，继而大拜，首加荐引，力为之地。入朝七年间，遂
登政府。事不可料，有如此者。

《贵耳集》：德寿丁亥降圣，遇丙午庆八十寿皇，讲行庆
礼，上尊号，周益公当国，差官撰册文、读册、书册，拟杨
诚斋、尤延之各撰一本，预先进呈。益公与诚斋乡人
借此欲除诚斋一侍从，为润笔册文，寿皇披阅至再，
即宣谕益公：杨之文太聱牙，在御前读时生受，不若
用尤之文温润。益公又思所以处诚斋，奏为读册官。
寿皇云：“杨江西人，声音不清，不若移作奉册。”寿皇过
内奏册宝仪节，及行礼官读至杨某，德寿作色曰：“杨
某尚在这里，如何不去？”寿皇奏云：“不晓圣意。”德寿曰：
“杨某殿册内比朕作晋元帝，甚道理？”杨即日除江东
漕。诚斋由是薄憾益公。

《谈薮》：甄龙友云卿，永嘉人。滑稽辩捷，为近世之冠。楼
宣献自西掖出守，以首春觞客，甄预坐席间谓公曰：
“今年春气，一何太盛。”公问其故，甄曰：“以果奁甘蔗知
之，根在公前，而末已至此。”公为罚掌吏，众訾其猥率。
游天竺寺，集诗句赞大士，大书于壁云：“巧笑倩兮，美
目盼兮。彼美人兮，西方之人兮。”孝庙临幸，一见赏之，
诏侍臣物色其人。或以甄姓名闻，曰：“是温州狂生，用
之且败风俗。”上曰：“惟此一人，朕自举之。”甄时为某邑
宰，趣召登殿，上迎问曰：“卿何故名龙友？”甄罔然不知
所对。既退，乃得之，曰：“君为尧、舜之君，故臣得与夔、龙
为友。”由是不称旨，犹得添倅，后至国子监。

《辍耕录》：胡石塘先生尝应聘入京，世皇召见于便殿，
趋进张皇，不觉笠子攲侧。上问曰：“秀才何学？”对曰：“修
身齐家治国平天下之学。”上笑曰：“自家一笠尚不端
正，又能平天下邪？”然怜其贫，特授扬州路教授。吁，以
先王之学行而不见遇于明君，是果命矣夫。

《剪胜野》。闻太祖尝微行里市间，过国子监，监生某者
入酒坊，帝揖而问之曰：“先生亦过酒家饮乎？”对曰：“旅
次草草，聊寄食尔。”帝因与之入。时坐客满案，惟供司
土神几尚馀空。帝携之在地曰：“神姑让我坐。”乃与生
对席。问其乡里，曰：“某四川重庆府人也。”帝因属词曰：
“千里为重，重水重山重庆府。”生应声曰：“一人成大，大
邦大国大明君。”帝又举翣几小木，命生赋诗，因喻己
意。其诗曰：“寸木元从斧削成，每于低处立功名。他时
若得台端用，要向人间治不平。”帝私喜，因探钱偿酒
家，相别而去。生不知其为帝也。明日忽移名召生入
谒。生茫然自失。既至，帝笑曰：“秀才忆昨与天子对席
乎？”生惶恐谢罪。又曰：“汝欲登台端乎？”遂命除为按察
使。

太祖之封十王也，亲草册文。适李韩公北征唐，之淳
在军中，曾为草《露布》。帝读其文，嘉之，问草者为谁，韩
公以之淳对。帝令飞骑召之，使者不谕旨，械系之淳。
之淳以父肃得罪，悚栗不自保。至京师，过其姑之门，
告使者止索。其姑出泣曰：“善为我敛尸。”姑乃大恸之。
行次东华，门已闭，守者曰：“有旨，令以布裹，从屋上递”
入，累累传易数递，始至便殿，膏灯煌燿。帝坐阅书，之
淳俯首庭下。帝问曰：“是汝草露布耶？”之淳对曰：“臣昧
死草之。”良久，中侍以短几置之淳前列烛，帝令膝坐，
以《封王册文》一篇授之，曰：“少为私润之。”之淳叩首曰：
“臣万死不敢当。”帝曰：“即不敢，姑旁注之。”之淳如命。帝
令中侍续续报定毕乃上之。遥望烛影下，帝微微喜，
次第下，凡十篇，悉定之。每奏辄嘉悦。奏毕，时夜未央帝令明日朝谒，复如故。出至姑家，姑尚守门，见之，淳
相庆幸，具酒食沐具。及旦庭谒，帝问曰：“汝世宦否？”对
曰：“臣父翰林应奉唐肃。”即日命嗣父官。

《备遗录》：胡公闰字松友，江西鄱阳人。尝题竹诗于吴
芮祠壁间，太祖征陈友谅时见之，深加叹赏，阴记其
姓名，诗云：“幽人无俗怀，写此苍龙骨。九天风雨来，飞
腾作灵物。”后以荐至阙，上识之曰：“此题诗鄱阳庙者
也。”授都督府经历。